**Sadarbības līgums**

**par portfeļgarantiju komersantu**

**kreditēšanas veicināšanai**

**(4.kārtas atlase)**

Rīgā

Datums, skat.laika zīmogā

**Akciju sabiedrība „Attīstības finanšu institūcija Altum”**, reģistrēta Latvijas Republikas Uzņēmumu reģistra Komercreģistra iestādē ar vienoto reģistrācijas Nr.50103744891, juridiskā adrese: Doma laukums 4, Rīga, LV-1050, turpmāk tekstā – ALTUM, tās valdes locekļa Jēkaba Krieviņa personā, kurš rīkojas, pamatojoties uz pilnvarojumu, no vienas puses, un

**\_\_\_\_\_\_AS**, reģistrēta Latvijas Republikas Uzņēmumu reģistra Komercreģistra iestādē ar vienoto reģistrācijas Nr. \_\_\_\_\_\_, juridiskā adrese: \_\_\_\_\_\_\_\_, turpmāk tekstā - Finansētājs, tās valdes priekšsēdētāja \_\_\_\_\_\_\_ personā, kurš rīkojas, pamatojoties uz statūtiem, no otras puses,

lai veicinātu kreditēšanas apjoma pieaugumu sīkajiem (mikro), mazajiem, vidējiem, mazajiem vidējās kapitalizācijas un vidējās kapitalizācijas saimnieciskās darbības veicējiem – juridiskām personām finanšu pakalpojumiem, noslēdz šo sadarbības līgumu par portfeļgarantijām komersantu kreditēšanas veicināšanai, turpmāk tekstā – Līgums, un vienojas:

1. **Līgumā lietotie termini**
   1. **Aizdevumu portfelis** – Finansētāja izveidots finanšu pakalpojumu kopums, kurā iekļauti Finanšu pakalpojumi atbilstoši Līguma un MK noteikumiem.
   2. **ALTUM konts** - ALTUM konts Nr.LV79PARX0000035450034 AS “Citadele banka” vai Nr.LV45UNLA0002008469967 AS “SEB banka”, kurā Finansētājs iemaksā Garantijas prēmiju un jebkuras citas summas, kas Finansētājam ir jāmaksā ALTUM Līguma ietvaros. Atgūtās summas ieskaita ALTUM kontā Nr. LV74PARX0000035450027 AS “Citadele banka”. Mainoties šo kontu rekvizītiem, ALTUM par šādām izmaiņām ne vēlāk kā 5 (piecas) darba dienas iepriekš rakstiski informē Finansētāju. Visi maksājumi no vēstulē norādītā datuma ir jāveic uz jauno ALTUM vēstulē norādīto kredītiestādes kontu, kas turpmāk būs ALTUM konts.
   3. **Atbilstības periods** – termiņš pēc Līguma noslēgšanas, kurā Finansētājs Aizdevumu portfelī iekļauj Finanšu pakalpojumus, un kas ir norādīts Līguma Pielikumā Nr.1.
   4. **Finanšu pakalpojums** **-** Finansētāja Komersantam sniegtais aizdevums investīciju veikšanai, apgrozāmo līdzekļu finansēšanai, tai skaitā aizdevumiem kredītlīnijas vai kredītlimita veidā, finanšu līzings vai banku garantijai (konkursa, avansa maksājuma, maksājuma izpildes vai laika garantijai), banku garantiju limitiem, kredītvēstulei, ko var iekļaut Aizdevuma portfelī Atbilstības periodā un kuram Finansētājs piemēro Piedāvājumā norādītos noteikumus (Procentu likmes samazinājums vai nodrošinājuma koeficienta samazinājums, Garantijas apmērs, Garantijas prēmijas maksāšana u.c.).
   5. **Finanšu pakalpojumu izmaksas periods** – termiņš, kurā tiek izmaksāts finansējums saskaņā ar Finanšu pakalpojuma līgumu, un kas tiek noteikts atbilstoši Līguma Pielikumā Nr.1 norādītajam termiņam.
   6. **Finanšu pakalpojuma līgums** – starp Finansētāju un Komersantu noslēgts līgums par Finanšu pakalpojuma sniegšanu.
   7. **Garantija** – ALTUM saistības Līgumā noteiktajā apmērā segt Finansētāja zaudējumus, t.i., neatmaksāto pamatsummu, kas radušies Komersanta saistību nepildīšanas gadījumā par Finansētāja Komersantam sniegtu Finanšu pakalpojumu.
   8. **Garantijas apmērs** – procentos izteikta Finansētāja zaudējumu daļa, ko garantētam Finanšu pakalpojumam sedz Garantija saskaņā ar Līguma Pielikumu Nr.1.
   9. **Garantiju portfelis** – Aizdevumu portfelī iekļautajiem Finanšu pakalpojumiem izsniegto Garantiju kopums.
   10. **Garantijas gadījums** – tādu apstākļu iestāšanās Garantijas termiņa laikā, kas Finansētājam rada līgumiskas vai likumiskas tiesības pieprasīt Finanšu pakalpojuma visas pamatsummas atmaksu no Komersanta saskaņā ar Finanšu pakalpojuma līgumu, un Finansētājs ir pieprasījis Finanšu pakalpojuma pamatsummas parāda samaksu, bet tā nav veikta Finansētāja noteiktajā termiņā. Garantijas gadījums ir iestājies arī tad, ja Komersants nav veicis Finanšu pakalpojuma pamatsummas atmaksu Finanšu pakalpojuma līgumā norādītajā galīgajā apmaksas termiņā, vai Garantijas termiņa laikā Finansētājam ir iesniegta prasība apmaksāt Finansētāja izsniegtu bankas garantiju vai kredītvēstuli.

* 1. **Garantijas prēmija** – vienreizēja procentu likme, kas tiek izmantota maksas par Garantijas izsniegšanu aprēķināšanai. Pagarinot vai palielinot Garantiju, tiek maksāta atkārtota Garantijas prēmija, ievērojot Līguma 7.nodaļas nosacījumus.
  2. **Garantijas termiņš** – Finanšu pakalpojuma līguma termiņš, ievērojot, ka:

1.12.1. aizdevumiem investīciju veikšanai Garantijas termiņš ir no 12 (divpadsmit) mēnešiem līdz 10 (desmit) gadiem;

1.12.2. aizdevumiem apgrozāmo līdzekļu finansēšanai, tai skaitā aizdevumiem kredītlīnijas vai kredītlimita veidā, Garantijas termiņš ir no 12 (divpadsmit) mēnešiem līdz 5 (pieciem) gadiem;

1.12.3. finanšu līzingam Garantijas termiņš ir no 12 (divpadsmit) mēnešiem līdz 7 (septiņiem) gadiem;

1.12.4. banku garantijām (konkursa, avansa maksājuma, maksājuma izpildes vai laika garantijai), banku garantiju limitiem, kredītvēstulei Garantijas termiņš ir no 12 (divpadsmit) mēnešiem līdz 5 (pieciem) gadiem.

* 1. **Ierobežotais garantijas apmērs** (*guarantee cap rate*) - procentos izteikta Garantiju portfeļa daļa, kuru sedz Garantija saskaņā ar Līguma Pielikumu Nr.1.
  2. **Ierobežotā garantijas summa** (*guarantee cap amount*) – Finansētāja Aizdevumu portfeļa maksimālā zaudējumu summa, kuru sedz Portfeļgarantija. Ierobežoto garantijas summu aprēķina kā Finansētāja Aizdevumu portfelī izmaksāto Finanšu pakalpojumu summas, Garantijas apmēra un Ierobežotās garantijas apmēra reizinājumu saskaņā ar Līguma Pielikumu Nr.1.
  3. **Komersants** – saimnieciskās darbības veicējs - juridiska persona, kas atbilst Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr.651/2014) (Eiropas Savienības Oficiālais Vēstnesis, 2014.gada 26.jūnijs, Nr. L 187), 1.pielikumā noteiktajām mikrouzņēmumu, mazo un vidējo uzņēmumu definīcijām vai mazās vidējās kapitalizācijas (*small midcap*) un vidējās kapitalizācijas sabiedrības (*midcap*) definīcijai atbilstoši Eiropas Parlamenta un Padomes 2015. gada 25. jūnija Regulas (ES) 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds, 2. panta 6. un 7. punktā noteiktajam; ir reģistrēts un saimniecisko darbību veic Latvijā.
  4. **Konkursa noteikumi** – Portfeļgarantiju programmas finansētāju atlases noteikumi.
  5. **Kompensācija** – maksājums, ko ALTUM izmaksā Finansētājam, iestājoties Garantijas gadījumam.
  6. **Kompensācijas izmaksas pieteikums** – Finansētāja pieteikums ALTUM Klientu portālā mans.altum.lv, kuru Finansētājs aizpilda atbilstoši ALTUM sagatavotajai veidlapai, ar visiem pievienotajiem dokumentiem (Pielikums Nr.5).
  7. **Līgums** – šis sadarbības līgums par portfeļgarantiju komersantu kreditēšanas veicināšanai kopā ar visiem pielikumiem, grozījumiem vai papildinājumiem.
  8. **Maksimālais Aizdevumu portfelis** - Piedāvājumā un Līguma speciālajos noteikumos (Pielikums Nr.1) norādītais Finansētāja plānotais Aizdevumu portfelis, kuru Finansētājs apņemas sasniegt atbilstoši Līguma nosacījumiem. Līguma izpildes gaitā abas Puses var vienoties par šī portfeļa samazināšanu vai palielināšanu Līgumā noteiktajā kārtībā.
  9. **MK noteikumi** –Ministru kabineta 2017.gada 5.septembra noteikumi Nr.537 “Noteikumi par portfeļgarantijām sīko (mikro), mazo un vidējo saimnieciskās darbības veicēju – juridisko personu – kreditēšanas veicināšanai” un tā grozījumi.
  10. **Nodrošinājums** – Finanšu pakalpojuma līgumā norādītie nodrošinājuma (saistību pastiprinājuma) līdzekļi, kas pienācīgi noformēti un reģistrēti normatīvajos aktos noteiktajā kārtībā saskaņā ar dokumentiem, uz kuru pamata minētais nodrošinājums ir nodibināts. Līzinga gadījumā nodrošinājums ir arī pats līzinga objekts.
  11. **Nodrošinājuma koeficienta samazinājums** - Piedāvājumā norādītais nodrošinājuma samazinājums, kuru Finansētājs piemēros Finanšu pakalpojumiem.
  12. **Piedāvājums** - Finansētāja iesniegts piedāvājums ALTUM organizētajā atlasē kopā ar visiem tā pielikumiem (Pielikums Nr.3).
  13. **Portfeļgarantij**a – finanšu instruments, kas nodrošina Aizdevumu portfeļa zaudējumu, t.i., neatmaksātās Finanšu pakalpojuma pamatsummas daļas, segšanu atbilstoši Garantijas apmēram, nepārsniedzot Ierobežotās garantijas summu.
  14. **Procentu likmes samazinājums** – Piedāvājumā norādītā atlaide no procentu likmes, kuru Finansētājs piemēros Finanšu pakalpojumiem.
  15. **Puses** – ALTUM un Finansētājs abi kopā, un katrs atsevišķi - Puse.

1. **Līguma priekšmets** 
   1. Līgums nosaka Finansētāja un ALTUM sadarbību Komersantu kreditēšanas veicināšanai, Garantiju piešķiršanas un informācijas apmaiņas kārtību, Garantijas nosacījumus, t.sk. maksimālo Aizdevuma portfeļa apjomu, Kompensāciju izmaksas kārtību, Garantijas prēmijas apmaksas kārtību, *de minimis* uzraudzības kārtību, sadarbību atbalsta apvienošanas jautājumos, pārskatu sniegšanas un citus jautājumus.
   2. Līguma speciālie noteikumi norādīti Līguma Pielikumā Nr.1. Aizliegtās nozares un darbības, kurās Finanšu pakalpojuma līgumus nedrīkst iekļaut Aizdevumu portfelī, norādītas Līguma Pielikumā Nr.2. Finansētāja Piedāvājums (t.sk. Kreditēšanas stratēģija) ir Līguma Pielikums Nr.3.
2. **Garantiju piešķiršana un nosacījumi**
   1. Finansētājs iekļauj Aizdevumu portfelī tikai Līgumam un MK noteikumiem atbilstošus Finanšu pakalpojumus vai to palielinājumus līdz Atbilstības perioda beigām. Aizdevumu portfelī iekļauto Finanšu pakalpojumu līgumu pamatsummas nevar tikt palielinātas pēc Atbilstības perioda beigām. Finansētājs Finanšu pakalpojumus var izmaksāt ne vēlāk kā līdz Finanšu pakalpojuma izmaksas perioda beigām, kas noteikts Līguma speciālajos noteikumos (Pielikums Nr.1).
   2. Portfeļgarantija nodrošina Finansētāja atbilstoši Līguma nosacījumiem izveidotā Aizdevumu portfeļa zaudējumu t.i., neatmaksātās Finanšu pakalpojuma pamatsummas daļas, segumu, nepārsniedzot Ierobežoto garantijas summu (*guarantee cap amount*), kas noteikta Līguma speciālajos noteikumos (Pielikums Nr.1). Garantija ir papildu nodrošinājums un neatbrīvo Finansētāju no iespējamo zaudējumu riska.
   3. Ierobežotās garantijas apmērs (*guarantee cap rate*) ir noteikts Līguma speciālajos noteikumos (Pielikums Nr.1).
   4. Garantija sedz izsniegto un neatmaksāto Finanšu pakalpojuma pamatsummu.
   5. Garantijas apmērs noteikts Līguma speciālajos noteikumos (Pielikums Nr.1). Zaudējumi, kas radušies Komersanta saistību nepildīšanas gadījumā par Finansētāja Komersantam sniegtu Finanšu pakalpojumu, t.i., neatmaksātā Finanšu pakalpojuma pamatsumma, tiek dalīti proporcionāli riska sadalījumam starp ALTUM un Finansētāju. Finanšu pakalpojumu atmaksas periodā Garantijas apmērs nemainās un attiecas uz neatmaksāto Finanšu pakalpojuma pamatsummu.
   6. Finansētāja plānotā izsniedzamā Finanšu pakalpojumu kopsumma, norādot konkrētus periodus, ir noteikta Līguma speciālajos noteikumos (Pielikums Nr.1).
   7. Katru Aizdevumu portfelī iekļauto Finanšu pakalpojumu ALTUM nodrošina ar Garantiju un tā stājas spēkā Finanšu pakalpojuma līguma noslēgšanas dienā, ja Finanšu pakalpojums ir noslēgts, ievērojot Līguma un MK noteikumu nosacījumus.
   8. Vienam Komersantam atbilstoši Līgumam garantēto Finanšu pakalpojumu summa nevar pārsniegt 500 000 EUR (pieci simti tūkstoši euro).
   9. Visi no Līguma izrietošie maksājumi veicami euro.
   10. Garantija nav Finanšu pakalpojuma saņēmēja (Komersanta) saistību izpildes nodrošinājuma galvojums Latvijas Republikas Civillikuma 1692. un turpmāko pantu izpratnē. Portfeļgarantijas sniegšana un izmantošana nemaina Finanšu pakalpojuma saņēmēja (Komersanta) saistību pret Finansētāju apjoma, satura un izpildes noteikumus, t. i., Finansētājam ir pienākums veikt parāda pēc visa Finanšu pakalpojuma, par kuru ir izmaksāta Kompensācija, atgūšanas no Finanšu pakalpojuma saņēmēja (Komersanta) darbības.
3. **Finanšu pakalpojumu sniegšanas noteikumi**
   1. Finanšu pakalpojumam, kurš tiek iekļauts Aizdevumu portfelī, jāatbilst šādiem nosacījumiem:
      1. Finanšu pakalpojums ir piešķirts Komersantam, kurš atbilst Līguma 1.15.punktā noteiktajai definīcijai;
      2. Finanšu pakalpojums pilnībā ir finansēts no Finansētāja resursiem;
      3. Finanšu pakalpojums ir sniegts euro;
      4. Komersanta kvalitātes reitings nav zemāks par “Maksātspēju varētu mazināt nelabvēlīgi apstākļi” (ekvivalents Standard un Poor’s B-). Atbilstība šim punktam izvērtējama brīdī, kad Finansētājs pieņem lēmumu par Finanšu pakalpojuma piešķiršanu;
      5. Finansētāja un Komersanta Finanšu pakalpojuma līgums ir noslēgts pēc Līguma parakstīšanas un Aizdevumu portfelī iekļauts Atbilstības perioda ietvaros un izmaksāts līdz Finanšu pakalpojuma izmaksas perioda beigām saskaņā ar Pielikumu Nr.1;
      6. Finanšu pakalpojuma līguma termiņš nepārsniedz Līgumā norādīto Garantijas termiņu;
      7. Finanšu pakalpojums ir sniegts saskaņā ar Finansētāja procedūrām, piemērojot Procentu likmes samazinājumu vai Nodrošinājuma koeficienta samazinājumu;
      8. Finanšu pakalpojums ir sniegts Komersantam, ievērojot kredītiestādēm saistošus normatīvos aktus, t.sk tādus, kas reglamentē nelikumīgu darbību novēršanu (nelegāli iegūtu līdzekļu legalizāciju, izvairīšanos no nodokļu nomaksas, koruptīvas darbības u.c.).
   2. Aizdevumu portfelī neiekļauj Finanšu pakalpojumu:
      1. ja tiek pagarināts Finanšu pakalpojuma, kas nav izsniegts Līguma ietvaros, termiņš;
      2. ja tas sniegts Finanšu pakalpojuma refinansēšanai;
      3. ja tā saņēmējam (Komersantam) ar tiesas spriedumu ir pasludināts maksātnespējas process, tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums, tā saimnieciskā darbība ir izbeigta, vai tas atbilst normatīvajos aktos noteiktajiem kritērijiem, uz kuriem pamatojoties kreditors var pieprasīt maksātnespējas procedūru;
      4. ja tas sniegts Līguma Pielikumā Nr.2 norādītajās aizliegtajās nozarēs un darbībās;
      5. ja konstatēts, ka Finanšu pakalpojums sniegts neatbilstoši Līgumam vai MK noteikumiem.
   3. Finanšu pakalpojuma termiņa pagarināšanas un Finanšu pakalpojuma summas palielināšanas gadījumā Atbilstības periodā Finansētājs no jauna izvērtē visus nosacījumus, kas noteikti Līguma 3., 4. un 5.nodaļā, vienlaikus ņemot vērā Garantijas maksimālo termiņu.
4. **Aizdevumu portfeļa izveidošanas noteikumi**
   1. Vienas nozares koncentrācija (NACE 2 pirmais līmenis) Aizdevumu portfelī nevar pārsniegt 30% (trīsdesmit procenti) no Līgumā paredzētā Maksimālā Aizdevumu portfeļa. Pamatdarbība attiecīgajā nozarē ir nosakāma Finanšu pakalpojuma līguma noslēgšanas dienā. Finansētājs var vērsties pie ALTUM ar lūgumu palielināt šo koncentrāciju līdz 40% (četrdesmit procentiem). ALTUM, ņemot vērā Finansētāja portfelī esošo Finanšu pakalpojumu struktūru, izvērtē, vai piekrist nozaru koncentrācijas palielinājumam.
   2. Ja Puse konstatē, ka Finanšu pakalpojums neatbilst Līgumam, šāds Finanšu pakalpojums ir atzīstams par Līgumam neatbilstošu Finanšu pakalpojumu un tas ir izslēdzams no Aizdevumu portfeļa, samazinot (koriģējot) faktisko Aizdevumu portfeļa summu. Finansētājs Līgumā noteiktajā kārtībā kopā ar nākamo ikmēneša pārskatu informē ALTUM par Finanšu pakalpojuma izņemšanu no Aizdevumu portfeļa. Šādā gadījumā Garantijas prēmija netiek atmaksāta.
   3. Ja ALTUM, veicot pārbaudi, konstatē, ka Aizdevumu portfelī iekļautais Finanšu pakalpojums neatbilst Līguma nosacījumiem, ALTUM par to informē Finansētāju un Finansētājs konkrēto Finanšu pakalpojumu izslēdz no Aizdevuma portfeļa, aizpildot nākamo ikmēneša pārskatu. Garantijas prēmija par šādiem Finanšu pakalpojumiem netiek atmaksāta.
   4. Ja Finanšu pakalpojums tiek izņemts no Aizdevumu portfeļa, Finansētājs tā vietā Atbilstības periodā var iekļaut citu Finanšu pakalpojumu, kas atbilst Līguma noteikumiem. Par šiem no jauna Aizdevumu portfelī iekļautajiem Finanšu pakalpojumiem ir maksājama Garantijas prēmija.
   5. Līguma 5.2 un 5.3.punktā noteiktajās situācijās, Finansētājs ne vēlāk kā 7 (septiņu) kalendāro dienu laikā (1) pēc ALTUM paziņojuma saņemšanas, ja ALTUM konstatēja neatbilstību; vai (2) pēc nākamā Finansētāja ikmēneša pārskata iesniegšanas ALTUM, ja Finansētājs konstatēja neatbilstību, pārskaita ALTUM kontā saistībā ar šādu Līgumam neatbilstošu Finanšu pakalpojumu saņemto Kompensācijas izmaksu, ja tāda ir tikusi izmaksāta.
   6. Aizdevumu portfelī iekļauj Finanšu pakalpojumu tikai līdz Līguma speciālajos noteikumos (Pielikums Nr.1) norādītajai Maksimālajai Aizdevumu portfeļa summai.
   7. Ne vēlāk kā 6 (sešus) mēnešus pirms Atbilstības perioda beigām var veikt faktiskā Aizdevumu portfeļa lieluma korekciju, kurai ir jāatspoguļo Aizdevumu portfelī iekļauto un neizmaksāto Finanšu pakalpojumu summa, t.i., Finanšu pakalpojumu summa, kas netiks izmaksāta līdz Finanšu pakalpojumu izmaksas perioda beigām. Finansētājs Aizdevumu portfelī var iekļaut papildu Finanšu pakalpojumu summu, kas ir vienāda ar neizmaksāto Finanšu pakalpojumu summu, līdz Maksimālajai Aizdevumu portfeļa summai, kas norādīta Līguma speciālajos noteikumos (Pielikums Nr.1).
   8. Finansētāja izsniedzamo Finanšu pakalpojumu kopsummu var samazināt, ja Finansētājs vēršas pie ALTUM ar motivētu lūgumu par izmaiņām Finansētāja izsniedzamo Finanšu pakalpojumu grafikā (Pielikums Nr.1). Šādā kārtībā var samazināt arī Maksimālo Aizdevumu portfeļa apmēru.
   9. ALTUM var samazināt Finansētāja Maksimālo Aizdevumu portfeli (Pielikums Nr.1), ja faktiskais aizdevumu portfelis konkrētajā periodā ir mazāks:
      1. par 20% (divdesmit procenti) no Finansētāja Plānotā aizdevumu portfeļa konkrētajā periodā– tādā gadījumā var samazināt par 30% Maksimālo Aizdevumu portfeļa summu;
      2. par 40% (četrdesmit procenti) no Finansētāja Plānotā aizdevumu portfeļa konkrētajā periodā – tādā gadījumā var samazināt par 50% (piecdesmit procenti) Maksimālo Aizdevumu portfeļa summu;
      3. par 60% (sešdesmit procenti) no Finansētāja Plānotā aizdevumu portfeļa konkrētajā periodā – tādā gadījumā var samazināt par 90% (deviņdesmit procenti) Maksimālo Aizdevumu portfeļa summu.
   10. Aizdevumu portfeļa faktisko apjomu ALTUM izvērtē ik pusgadu pēc Finansētāja iesniegtajiem ikmēneša pārskatiem. Pirmā pusgada Aizdevumu portfeļa novērtēšanu veic tikai tad, ja ir saņemti pārskati vismaz par 6 (sešiem) mēnešiem. ALTUM pēc novērtēšanas un, vienojoties ar Finansētāju, var samazināt piešķirto Maksimālo Aizdevumu portfeļa apmēru. Maksimālā Aizdevumu portfeļa samazinājums ir noformējams ar Līguma grozījumiem, kurus paraksta abas Puses, pievienojot atjaunoto Finanšu pakalpojumu iekļaušanas Aizdevumu portfelī grafiku. Jebkurā gadījumā Aizdevumu portfeli Finansētājam saskaņā ar šo punktu nevar samazināt vairāk nekā līdz faktiskajam Aizdevumu portfelim izvērtēšanas brīdī.
   11. Ja Finansētājs ir izmantojis 70% (septiņdesmit procenti) no Maksimālā Aizdevumu portfeļa, Finansētājs var vērsties ALTUM ar motivētu lūgumu palielināt Maksimālo Aizdevumu portfeļa apmēru un ALTUM, ja tai ir pieejami finanšu resursi Portfeļgarantijas ietvaros, var to palielināt, veicot grozījumus Līgumā.
   12. Aizdevumu portfelī iekļauj tikai tos Finanšu pakalpojumus, kas noslēgti līdz Atbilstības perioda beigām. Šādus Finanšu pakalpojumus izmaksā līdz Finanšu pakalpojumu izmaksas perioda beigām. Par Finanšu pakalpojumiem, kas iekļauti Aizdevumu portfelī līdz Atbilstības perioda beigām un tiks izmaksāti līdz Finanšu pakalpojumu izmaksas perioda beigām, Finansētājs paziņo (brīvā formā) ALTUM 10 (desmit) kalendāro dienu laikā no Atbilstības perioda beigām un Līgumā noteiktajā kārtībā šos Finanšu pakalpojumus iekļauj ikmēneša pārskatos.
   13. Pēc Atbilstības perioda 20 (divdesmit) darba dienu laikā ALTUM nosūta Finansētājam informāciju par Aizdevumu portfelī iekļautajiem Finanšu pakalpojumiem.
   14. Ja daļa no Finanšu pakalpojuma finansējuma ir izmaksāta pēc Finanšu pakalpojumu izmaksas perioda beigām, Finansētājam tiek garantēta tā Finanšu pakalpojuma daļa, kas ir izmaksāta līdz Finanšu pakalpojuma izmaksas perioda beigām.
5. **Tiesības un pienākumi**
   1. **ALTUM apņemas:**
      1. Līgumā noteiktajā kārtībā sniegt Finansētājam Garantiju attiecībā uz Aizdevuma portfelī iekļautajiem Finanšu pakalpojumiem;
      2. Līgumā noteiktajos gadījumos un kārtībā izmaksāt Finansētājam Kompensāciju, kas nepārsniedz Ierobežoto garantijas summu;
      3. konsultēt Finansētāju Līgumā noteiktā valsts atbalsta *(de minimis)* uzskaites jautājumos, MVK statusa jautājumos, atbalsta apvienošanas, pārskatu iesniegšanas un Līguma noteikumu paskaidrojumu jautājumos, kā arī iespēju robežās informēt Finansētāju par izmaiņām šajā punktā minētajos jautājumos.
      4. konsultēt Finansētāju par *de minimis* atbalsta uzskaites sistēmas lietošanu, informēt un pēc iespējas iesaistīt Finansētāju procesos saistībā ar šīs uzskaites sistēmas attīstīšanu, uzlabošanu vai izmaiņām (piemēram, noskaidrot Finansētāja kā sistēmas lietotāja viedokli par uzskaites sistēmas uzturētāja piedāvātajiem attīstības risinājumiem u.tml.).
   2. **ALTUM ir tiesības:**
      1. piedzīt no Finansētāja tiešos zaudējumus, kas ALTUM ir radušies neatbilstošas Līgumā noteikto pienākumu pildīšanas dēļ (Finansētāja Plānotā aizdevuma portfeļa nesasniegšana nevar tikt uzskatīta par tādu pienākumu nepildīšanu, kas ALTUM dod tiesības prasīt zaudējumu atlīdzību);
      2. atbilstoši Līguma nosacījumiem proporcionāli saņemt atgūto parāda daļu, kuru Finansētājs, darbodamies kā gādīgs un rūpīgs saimnieks, pēc saviem iekšējiem noteikumiem un procedūrām, ir atguvis no Finanšu pakalpojumiem, par kuriem ir samaksāta Kompensācija;
      3. saņemt no Finansētāja Garantijas prēmiju par Aizdevumu portfelī iekļautajiem Finanšu pakalpojumiem;
      4. veikt pārbaudes par Aizdevumu portfelī iekļautajiem Finanšu pakalpojumiem, kā arī pieprasīt papildus informāciju un dokumentus par Finanšu pakalpojumiem;
      5. apturēt Līguma darbību un pārtraukt Finanšu pakalpojumu iekļaušanu Aizdevumu portfelī uz laiku līdz 2 (diviem) mēnešiem, ja Līguma darbības laikā vai pēc Līguma darbības atjaunošanas Finansētājs pieļāvis vairāk kā 5 (piecus) sistemātiskus Līguma nepienācīgas izpildes gadījumus vai Aizdevumu portfelī iekļauto Finanšu pakalpojumu sniegšanas noteikumu pārkāpumus, vai Finansētājs iesniedzis vairāk kā 5 (piecus) Kompensācijas izmaksas pieteikumus par Finanšu pakalpojumiem, kuriem Komersants ir kavējis Finanšu pakalpojuma līgumā noteikto saistību izpildi un Finansētājs ir nolēmis pieprasīt tā atmaksu, un no Finanšu pakalpojuma līguma noslēgšanas brīža līdz Kompensācijas izmaksas pieteikuma brīdim ir pagājuši mazāk kā 18 (astoņpadsmit) mēneši, un ALTUM ir pamats uzskatīt, ka minētais varētu būt uzskatāms par Finansētāja nepienācīgi veiktas Komersanta kvalitātes un maksātspējas izvērtējuma sekām. ALTUM par Līguma apturēšanu informē Finansētāju 1 (vienu) darba dienu pirms Līguma apturēšanas, nosūtot Finansētājam vēstuli ar drošu elektronisko parakstu uz Līgumā norādīto Finansētāja e-pasta adresi un Finansētājs ar šo brīdi pārtrauc Finanšu pakalpojumu iekļaušanu Aizdevumu portfelī. Ja šajā punktā minētajā termiņā (līdz 2 mēnešiem) ALTUM ar Finansētāju nevienojas par Finansētāja šajā punktā minēto Līguma izpildes nepilnību novēršanu, t.sk., nepieciešamības gadījumā šajā punktā minētā termiņa pagarinājumu, vai neatjauno Līguma darbību un ALTUM nepaziņo par sadarbības turpināšanu Līgumā paredzētajā kārtībā, tad tiek piemērots Līguma 13.3.punkts.
   3. **Finansētājs apņemas:**
      1. iekļaut Finanšu pakalpojumus Aizdevumu portfelī, ievērojot Līguma un MK noteikumus;
      2. katram Aizdevuma portfelī iekļautam Finanšu pakalpojumam piemērot aizdevuma procentu likmes samazinājumu vai Nodrošinājuma koeficienta samazinājumu;
      3. nesniegt Finanšu pakalpojumu Komersantiem, ja tā amatpersonas, dalībnieki (ar līdzdalību virs 10%) vai patiesā labuma guvēji ir Krievijas Federācijas un/ vai Baltkrievijas Republikas valsts piederīgie, vai Krievijas Federācijai vai Baltkrievijas Republikai, tās pilsoņiem vai juridiskajām personām, kas reģistrētas Krievijas Federācijā vai Baltkrievijas Republikā ir tieša vai netieša būtiska ietekme Komersantā;
      4. Finanšu pakalpojumus sniegt tikai Komersantiem. Pirms Finanšu pakalpojuma līguma noslēgšanas pārbaudīt Komersanta statusu. Komersantam ir jāpaziņo savs statuss, aizpildot MVK deklarāciju saskaņā ar Ministru kabineta 2014.gada 16.decembra noteikumiem Nr.776 “Kārtība, kādā komercsabiedrības deklarē savu atbilstību mazās (sīkās) un vidējās komercsabiedrības statusam” un to iesniedzot Finansētājam;
      5. Finanšu pakalpojumu sniegšanā nepieļaut interešu konflikta, krāpšanas, korupcijas situācijas. Ja tiek konstatēti šajā punktā minētie gadījumi, ALTUM ir tiesības izslēgt šādu Finanšu pakalpojuma līgumu no Aizdevumu portfeļa;
      6. reizi mēnesī maksāt Garantijas prēmiju par Aizdevumu portfelī iekļautajiem Finanšu pakalpojumiem, tajā skaitā par pagarinājumiem un palielinājumiem;
      7. pēc ALTUM pieprasījuma sniegt papildu informāciju, kas pamato Aizdevumu portfelī iekļauto Finanšu pakalpojumu atbilstību Līgumam ALTUM norādītajā termiņā, kas nebūs mazāks par 5 (piecām) darba dienām;
      8. pirms Finanšu pakalpojuma līguma parakstīšanas ar Komersantu, pārbaudīt, vai šādam Komersantam var sniegt noteiktā apmērā *de minimis* atbalstu, un aprēķināt jaunā Finanšu pakalpojuma paredzēto de minimis atbalstu (piemērojams arī tajos gadījumos, ja, mainoties Finanšu pakalpojuma līgumam, ir palielināms Finanšu pakalpojuma līguma apmērs vai pagarināms Finanšu pakalpojuma līguma termiņš). Šajā punktā minētā informācija ir pārbaudāma un aizpildāma *de minimis* atbalsta uzskaites sistēmā (turpmāk tekstā - *de minimis* sistēma), ievērojot Ministru kabineta 2018. gada 21. novembra noteikumu Nr. 715 "Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem" (turpmāk tekstā – MK noteikumi Nr.715) un *de minimis* sistēmās rokasgrāmatā noteikto kārtību lietotāju tiesību pieprasīšanai un informācijas ievadei;
      9. Līgumā noteiktajā kārtībā sagatavot un iesniegt ALTUM Līgumā paredzētos pārskatus;
      10. glabāt un bez atlīdzības pēc ALTUM pieprasījuma sniegt šādu informāciju un dokumentus par Aizdevumu portfelī iekļautajiem Finanšu pakalpojumiem:
          1. Finanšu pakalpojumu līgums un ar to saistīto nodrošinājumu līgumu kopijas;
          2. Finansētāja lēmums, izraksts no Finansētāja lēmuma vai līdzvērtīga dokumenta par Finanšu pakalpojuma piešķiršanu, kurā norādīta Finanšu pakalpojuma procentu likme ar un bez Garantijas vai norādīts Nodrošinājuma koeficienta samazinājums;
          3. Finansētāja veikts projekta izvērtējums, tai skaitā finanšu riska novērtējums un finansējuma mērķis;
          4. Finanšu pakalpojuma saņēmēja Deklarācija par atbilstību mazo un vidējo komercsabiedrību statusam (MVK deklarācija);
          5. dokumenti, kas apliecina Finanšu pakalpojuma izsniegšanas un atmaksāšanas faktu un Finanšu pakalpojuma pamatsummas atlikumu;
          6. dokumenti, kas apliecina Finanšu pakalpojuma izlietojumu atbilstoši Finanšu pakalpojuma līguma mērķim;
          7. dokumenti (t.i. klienta izpētes materiāli par klienta pirmreizēji veikto izpēti pirms darījuma attiecību uzsākšanas un/vai darījuma attiecību laikā pirms Finanšu pakalpojuma sniegšanas, ja nav iestādies likumā noteiktais noilguma termiņš), kas apliecina, ka Finansētājs atbilstoši Līguma izvirzītajām prasībām veicis Komersanta, tai skaitā tā dalībnieku, amatpersonu un patieso labuma guvēju, izpēti tādā tvērumā, lai tiktu ievēroti kredītiestādēm saistošie normatīvie akti, tai skaitā tādi, kas reglamentē nelikumīgu darbību novēršanu (nelegāli iegūtu līdzekļu legalizāciju, izvairīšanos no nodokļu nomaksas, koruptīvas darbības, sankcijas);
          8. ar parāda atgūšanu saistītie dokumenti (piemēram, piedzīto naudas līdzekļu apliecinošu dokumentu kopijas).
      11. nodrošināt, ka Finanšu pakalpojuma līgumos tiek noteikts, ka:
          1. Komersantam ir zināms, ka Finanšu pakalpojums tiek sniegts kā *de minimis* valsts atbalsts Regulas Nr. 2023/2831 izpratnē. Garantiju sniedz sadarbībā ar Eiropas Savienību un tā tiek līdzfinansēta no Eiropas Reģionālās attīstības fonda līdzekļiem (saskaņā ar Komisijas regulu 2021/1058);
          2. Finanšu pakalpojuma saņēmējs (Komersants) piekrīt Finanšu pakalpojumu izmantot tikai saskaņā ar mērķi, kas ir noteikts Finanšu pakalpojuma līgumā, un Finanšu pakalpojuma līdzekļus neizmantot aizliegto nozaru darbību finansēšanai, kas norādītas Līguma Pielikumā Nr.2 (Aizliegtās nozares un darbības);
          3. Komersants nodrošina dokumentācijas uzglabāšanu, ievērojot Komisijas regulas Nr. 2023/2831 6. panta 4. punktā minētos nosacījumus un nodrošinās informācijas pieejamību vismaz 10 (desmit) gadus no pēdējā finansējuma izmaksas datuma saskaņā ar konkrēto Finanšu pakalpojumu;
          4. Finansētājs nodrošina tiesisko pamatu, lai Finansētājs un ALTUM tiesiskā veidā varētu saņemt un apstrādāt Līgumā noteiktos datus par Komersantu un informāciju, kas saistīta ar Finanšu pakalpojumu un kuru ALTUM ir tiesības pieprasīt.
          5. ja Komersants ir apzināti vai neapzināti sniedzis nepatiesas ziņas Finansētājam par iepriekš saņemto *de m*inimis valsts atbalstu, Finansētājam ir tiesības pieprasīt nelikumīgi saņemto valsts atbalstu no Komersanta normatīvajos aktos noteiktajā kārtībā;
          6. katram Aizdevuma portfelī iekļautam Finanšu pakalpojumam Finansētājs piemēro aizdevuma procentu likmes samazinājumu, Finanšu pakalpojuma līgumā norādot procentu likmi bez Portfeļgarantijas un ar Portfeļgarantijas piesaisti, vai Nodrošinājuma koeficienta samazinājumu;
          7. Komersants apliecina, ka tas ir informēts un piekrīt, ka:
             1. ALTUM garantija nav galvojums Latvijas Republikas Civillikuma izpratnē, bet finanšu instrumenta (garantijas) veidā īstenots valsts atbalsts Finanšu pakalpojuma saņemšanai nepietiekama nodrošinājuma gadījumā;
             2. ar ALTUM garantiju uzņemtais ALTUM pienākums atbildēt Finansētājam par neatmaksāto Finanšu pakalpojuma līguma pamatsummu, neatbrīvo Komersantu (tajā skaitā, galviniekus) no pienākuma atmaksāt visu saņemto Finanšu pakalpojuma līguma summu un blakus maksājumus pilnā apmērā;
             3. ALTUM garantija tiek līdzfinansēta no Eiropas Reģionālās attīstības fonda līdzekļiem (saskaņā ar Komisijas regulu 2021/1058);
             4. Komersants veiks informācijas un publicitātes pasākumus saskaņā ar Eiropas Parlamenta un Padomes 2021. gada 24. jūnija Regulas Nr. 2021/1060 ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai, 50. pantu un Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijām;
             5. Komersants apzinās un piekrīt, ka par Aizdevuma finansētajām izmaksām nevar iesniegt pieteikumu citam atbalstam par tām pašām izmaksām no Eiropas Savienības fonda vai cita Eiropas Savienības finansēšanas instrumenta. Komersants apliecina, ka nav iesniedzis iesniegumu atbalsta saņemšanai, kas ir pretrunā ar minēto, un turpmāk to neiesniegs;
             6. Komersants apzinās un piekrīt, ka nelikumīgi piešķirta *de minimis* atbalsta gadījumā Finansētājam ir tiesības pieprasīt nelikumīgi saņemto valsts atbalstu normatīvajos aktos noteiktajā kārtībā;
             7. katram Aizdevuma portfelī iekļautam Finanšu pakalpojumam Komersantam jāatver vai var tikt atvērts atsevišķs konts, kas tiks izmantots Finanšu pakalpojuma līgumā noteiktā finansējuma saņemšanai un tikai darījumiem atbilstoši Finanšu pakalpojuma līguma mērķim;
      12. veikt naudas līdzekļu atgūšanu Finanšu pakalpojumiem, kuriem ir iestājies Garantijas gadījums un Līgumā noteiktajos apmēros un kārtībā, ja ir izmaksāta Kompensācija, proporcionāli atgūtos līdzekļus ieskaitīt ALTUM kontā;
      13. Finanšu pakalpojuma līgumus un Finanšu pakalpojumu līgumu prasījuma tiesības nenodot trešajām personām bez ALTUM iepriekšējas rakstiskas piekrišanas;
      14. atļaut ALTUM un institūcijām, kurām ir tiesības veikt auditus un pārbaudes ALTUM (piemēram, Ekonomikas ministrija, Finanšu ministrija kā Vadošā iestāde un Revīzijas iestāde, Valsts Kase, Eiropas Komisija), pārstāvjiem veikt Finansētāja saimnieciskās un finanšu darbības, cik tās ir saistītas ar Portfeļgarantijas instrumenta īstenošanu, auditu un (vai) pārbaudi, kontrolēt Līguma izpildi, t.sk. par visa saņemtā atbalsta un finansiālo priekšrocību nodošanu Komersantiem kā finanšu pakalpojuma procentu likmes vai Nodrošinājuma koeficienta samazinājumu. Dokumenti, kas nepieciešami, lai veiktu auditu un (vai) pārbaudes, ALTUM un institūcijām, kurām ir tiesības veikt auditus un pārbaudes ALTUM, jāsniedz bez atlīdzības;
      15. uzglabāt visus ar Aizdevumu portfelī iekļautajiem Finanšu pakalpojumiem un Finanšu pakalpojuma saņēmējiem (Komersantiem) saistīto dokumentu, kas attiecas uz Finanšu pakalpojumiem, oriģinālus vai apstiprinātas to precīzas kopijas ne īsāku laiku par Līguma sadaļā “Dokumentu uzglabāšana” noteikto periodu;
      16. nodrošināt savā tīmekļa vietnē informāciju par Komersantu iespēju saņemt Finanšu pakalpojumu, izmantojot Portfeļgarantijas instrumentu, t.sk. informējot, ka atbalsts tiek piešķirts, izmantojot Eiropas Reģionālā attīstības fonda līdzekļus;
      17. Aizdevuma portfelī iekļautiem Finanšu pakalpojumiem nepiesaistīt Eiropas Investīciju fonda garantijas;
      18. iegūt *de minimis* sistēmā atbalsta sniedzēja tiesības saskaņā ar MK noteikumiem Nr.715 un *de minimis* sistēmās rokasgrāmatā noteikto kārtību lietotāju tiesību pieprasīšanai un informācijas ievadei;
      19. nekavējoties, bet ne vēlāk kā 3 (trīs) darba dienu laikā no attiecīgās informācijas uzzināšanas dienas rakstiski informēt ALTUM par gadījumiem, ja Finansētāja valdes amatpersonas un/vai patiesā labuma guvēji kļūst par politiski nozīmīgu personu vai šādas personas ģimenes locekli Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē, kā arī sniegt informāciju, ja mainās Finansētāja īpašnieki, patiesā labuma guvēji, amatpersonas;
      20. nekavējoties, bet ne vēlāk kā 3 (trīs) darba dienu laikā no attiecīgās informācijas uzzināšanas dienas rakstiski informēt ALTUM, ja par Finansētāja amatpersonu, dalībnieku vai patiesā labuma guvēju kļūs vai ir kļuvuši Krievijas Federācijas un/ vai Baltkrievijas Republikas valsts piederīgie vai Krievijas Federācijai vai Baltkrievijas Republikai, tās pilsoņiem vai juridiskajām personām, kas reģistrētas Krievijas Federācijā vai Baltkrievijas Republikā, ir vai būs tieša vai netieša būtiska ietekme Finansētājā;
      21. nekavējoties, bet ne vēlāk kā 3 (trīs) darba dienu laikā no attiecīgās informācijas uzzināšanas dienas rakstiski informēt ALTUM, ja Finansētājam Eiropas Komisijas 2020.gada 14.jūlija Ieteikumu C(2020) 4885 “*Par valsts finansiālā atbalsta piešķiršanu uzņēmumiem Savienībā atkarībā no tā, vai nepastāv saiknes ar jurisdikcijām, kas nesadarbojas un izmaiņām*” izpratnē pastāv saikne ar jurisdikcijām, kas nodokļu jomā nesadarbojas;
      22. ieskaitīt piešķirtos naudas līdzekļus saskaņā ar Finanšu pakalpojuma līgumu Komersanta kontā atbilstoši Līguma 6.3.11.7.7.punktā noteiktajam;
      23. izvērtējot jautājumu par Finansējuma piešķiršanu, kam tiek piesaistīta Garantija, nodrošināt, ka Komersantam finansējums netiek piešķirts lielākā apmērā par Komersanta pieprasīto.
   4. **Finansētājam ir tiesības:**
      1. Līgumā noteiktajā kārtībā saņemt Garantiju un iesniegt Kompensācijas izmaksas pieteikumu par Finanšu pakalpojumiem, kuriem ir iestājies Garantijas gadījums;
      2. Līgumā noteiktajos termiņos, apmēros un kārtībā saņemt Kompensācijas izmaksas, nepārsniedzot konkrētā brīža maksimālo Ierobežoto garantijas summu;
      3. vērsties pie ALTUM, lai iegūtu Līguma noteikumu paskaidrojumu un citu ar Līguma īstenošanu saistītu informāciju.
6. **Garantijas prēmija**
   1. Garantijas prēmija ir jāmaksā par katru Aizdevumu portfelī iekļaujamo Finanšu pakalpojumu. Finansētājs veic Garantijas prēmijas apmaksu vienā maksājumā katru mēnesi saskaņā ar ALTUM izsniegtu rēķinu par iepriekšējā mēnesī Aizdevumu portfelī iekļautajiem Finanšu pakalpojumiem. Garantijas prēmiju ALTUM aprēķina saskaņā ar Līguma 7.4.-7.8.punkta formulām. Rēķinu ALTUM nosūta Finansētājam sistēmā mans.altum.lv. Rēķina apmaksas termiņš nav mazāks par 10 (desmit) darba dienām no rēķina sagatavošanas dienas.
   2. Garantijas prēmija par Finanšu pakalpojumu ir vienreizēja un atkarīga no Aizdevumu portfelī iekļautā Finanšu pakalpojuma apmēra, kā arī Finanšu pakalpojuma termiņa.
   3. Garantijas prēmija nav atmaksājama un pārrēķināma.
   4. Garantijas prēmijas summu aprēķina, izmantojot šādu formulu:

GP = F x G x P, kur:

GP — Garantijas prēmija EUR ;

F— Finanšu pakalpojuma līguma apmērs;

G — Garantijas apmērs (%);

P — Garantijas prēmijas likme (%).

* 1. Garantijas prēmijas likmes ir noteiktas atkarībā no Finanšu pakalpojuma termiņa:
     1. 0,4% (četras desmitdaļas procenta), kuru termiņš ir 12 (divpadsmit) mēneši;
     2. 0,8% (astoņas desmitdaļas procenta), kuru termiņš pārsniedz 12 (divpadsmit) mēneši, bet nepārsniedz 24 (divdesmit četrus) mēnešus (ieskaitot);
     3. 1,42% (viens vesels un četrdesmit divas simtdaļas procenta), kuru termiņš pārsniedz 24 (divdesmit četrus) mēnešus.
  2. Ja Aizdevuma portfelī iekļautam Finanšu pakalpojumam tiek pagarināts termiņš, Finansētājam jāmaksā papildus Garantijas prēmija, izmantojot šādu formulu:

GP = FA x G x P, kur:

GP — Garantijas prēmija EUR;

FA— Finanšu pakalpojuma līguma pamatsummas atlikums;

G — Garantijas apmērs (%);

P — Garantijas prēmijas likme (%).

* 1. Ja Aizdevuma portfelī iekļautam Finanšu pakalpojumam tiek palielināta Finanšu pakalpojuma līguma summa, Finansētājam jāmaksā papildu Garantijas prēmija, izmantojot šādu formulu:

GP = FP x G x P, kur:

GP — Garantijas prēmija EUR;

FP— Finanšu pakalpojuma līguma apmēra palielinājums;

G — Garantijas apmērs (%);

P — Garantijas prēmijas likme (%).

* 1. Ja Aizdevuma portfelī iekļautam Finanšu pakalpojumam tiek palielināta Finanšu pakalpojuma līguma summa un pagarināts finanšu pakalpojuma termiņš, Finansētājam jāmaksā papildu Garantijas prēmija, izmantojot šādu formulu:

GP =FP x G x P, kur:

GP – Garantijas prēmija EUR;

FP – Finanšu pakalpojuma līguma summa;

G – Garantijas apmērs (%);

P – Garantijas prēmijas likme (%).

1. **Kompensāciju izmaksa un parāda atgūšana**
   1. Kompensācijas izmaksas tiek veiktas pēc katra Finanšu pakalpojuma Garantijas gadījuma iestāšanās līdz Faktiskajai ierobežotajai garantijas summai, kuru aprēķina saskaņā ar 8.2.punktā noteikto formulu. Ja Kompensācijas izmaksas pieteikuma summa Kompensācijas izmaksas pieteikuma iesniegšanas dienā ir lielāka par Faktisko Ierobežoto garantijas summu, Kompensācijas izmaksas atlikums, kas pārsniedz Ierobežoto garantijas summu, Finansētājam var tikt izmaksāts tikai pēc tam, kad ir iesniegts nākamais ikmēneša pārskats par Aizdevuma portfeli, kurā iekļauti papildu Finanšu pakalpojumi vai Finansētājs ir novirzījis ALTUM atgūtos līdzekļus par iepriekš izmaksātajām Kompensācijām.
   2. Faktiskā ierobežotā garantijas summa tiek aprēķināta pēc šādas formulas:

F = N x G x C, kur

F - Faktiskā ierobežotā garantijas summa;

N - Aizdevumu portfelī iekļautā un izmaksātā Finanšu pakalpojuma summa;

G - Garantijas apmērs;

C - Ierobežotais garantijas apmērs saskaņā ar Pielikumu Nr.1.

* 1. Kopējā izmaksājamā Kompensācijas summa nevar pārsniegt aprēķināto Ierobežoto garantijas summu, kas var tikt izmaksāta Finansētājam saskaņā ar Līguma speciālajiem noteikumiem (Pielikums Nr.1).
  2. ALTUM izvērtē iesniegto Kompensācijas izmaksas pieteikumu, ja:
     1. Finanšu pakalpojums atbilst Līguma nosacījumiem;
     2. Kompensācijas izmaksas pieteikums ir sagatavots atbilstoši Līguma noteikumiem (Pielikums Nr.5) un nosūtīts ALTUM ne vēlāk kā 120 (viens simts divdesmit) kalendāro dienu laikā pēc Garantijas gadījuma iestāšanās;
     3. Kompensācijas izmaksas pieteikums ar visiem pielikumiem ir nosūtīts ALTUM, izmantojot ALTUM Klientu portālu mans.altum.lv;
     4. Kompensācijas izmaksas pieteikumam ir pievienoti tajā norādītie dokumenti. Ja daļa dokumentu iepriekš ir iesniegti ALTUM, tie atkārtoti nav jāpievieno;
     5. Ikmēneša pārskatā (Pielikums Nr.4) ir aizpildīta sadaļa par atgūtajiem naudas līdzekļiem par pēdējo noteikto periodu un ir veikta atgūto līdzekļu sadale ar ALTUM par minēto periodu atbilstoši Līgumā noteiktajiem termiņiem;
     6. Ja Kompensācijas izmaksas pieteikumā tiek konstatētas neatbilstības, ALTUM lūdz neatbilstības izlabot un iesniegt koriģētu Kompensācijas izmaksas pieteikumu (Pielikums Nr.5).
  3. Lēmums par Kompensācijas izmaksu (vai atteikumu) tiek pieņemts 60 (sešdesmit) kalendāro dienu laikā:
     1. pēc tam, kad Finansētājs ir iesniedzis Kompensācijas izmaksas pieteikumu ar tā pielikumiem, kā arī visu papildus pieprasīto informāciju, saistībā ar Kompensācijas izmaksas pieteikumu, kas ir Finansētāja rīcībā, ja ALTUM tādu ir pieprasījusi;
     2. ja Finansētājam nav Garantijas prēmijas parāda pret ALTUM par Aizdevumu portfelī iekļautajiem Finanšu pakalpojumiem,
     3. ja Finansētājs ir ievērojis Līguma un MK noteikumus un pilda Līgumā noteiktās saistības, t.sk. ir iesniedzis pārskatus saskaņā ar Līguma 9.nodaļu.
  4. ALTUM ir tiesības jebkurā brīdī pēc saviem ieskatiem pieprasīt sniegt papildu informāciju, kas ir saistīta ar Kompensācijas izmaksu un Finanšu pakalpojumu. Finansētājs piekrīt iesniegt ALTUM lūgto papildinformāciju. ALTUM izskata Kompensācijas izmaksas pieteikumu pēc papildinformācijas saņemšanas.
  5. Finansētājs Līguma spēkā esamības laikā atbilstoši savām iekšējām procedūrām pilda Aizdevumu portfeļa pārvaldības un uzraudzības funkcijas un ar ikmēneša pārskatu sniedz informāciju par atgūtajiem naudas līdzekļiem par Garantijas gadījumiem, par kuriem ir saņemta Kompensācijas izmaksa.
  6. Finansētājs, darbodamies apzinīgi pēc saviem iekšējiem noteikumiem un procedūrām, kā rūpīgs un gādīgs saimnieks veic saistību atgūšanas un piedziņas procedūras Finanšu pakalpojumiem, kuros iestājies Garantijas gadījums. Finansētājs piekrīt visiem spēkiem censties nodrošināt, lai atgūtās naudas summas Finanšu pakalpojumiem, kuros iestājies Garantijas gadījums un par kuriem ir samaksāta Kompensācija, būtu pēc iespējas lielākas, ievērojot šādus nosacījumus:
     1. Ja uz Kompensācijas pieprasīšanas dienu Komersanta neatmaksātā pamatsumma ir mazāka vai vienāda ar 100 000 EUR (viens simts tūkstoši euro), Finansētājs parāda piedziņu veic saskaņā ar savām saistību atgūšanas un piedziņas procedūrām, konkrētās darbības nesaskaņojot ar ALTUM;
     2. Ja uz Kompensācijas pieprasīšanas dienu Komersanta neatmaksātā pamatsumma ir lielāka par 100 000 EUR (viens simts tūkstoši euro) un, ja Finansētājs Kompensācijas pieprasījumu iesniedz pēc Nodrošinājuma realizācijas, Finansētājs iesniedz papildus informāciju, kompensācijas pieprasījumam pievienojot šādu dokumentu kopijas:
        1. informāciju par Nodrošinājuma realizāciju, ar realizāciju saistīto izmaksu un no tās iegūto finanšu līdzekļu apjomu apliecinošus dokumentus,
        2. citus dokumentus un informāciju par Finanšu pakalpojuma projektu, kas ir Finansētāja rīcībā un papildus pamato pieprasīto Kompensāciju.
     3. Ja uz Kompensācijas pieprasīšanas dienu Komersanta neatmaksātā pamatsumma ir lielāka par 100 000 EUR (viens simts tūkstoši euro) un, ja Finansētājs Kompensācijas pieprasījumu iesniedz pirms Nodrošinājuma realizācijas, vai nodrošinājuma realizācijas laikā, Finansētājs iesniedz ALTUM Kompensācijas izmaksas pieteikuma veidlapā norādītos dokumentus.
     4. Ja Finansētājs Kompensācijas pieprasījumu iesniedz pirms Nodrošinājuma realizācijas vai Nodrošinājuma realizācijas laikā un ALTUM pieņem lēmumu par Kompensācijas izmaksu, 20 (divdesmit) darba dienu laikā pēc ALTUM lēmuma par Kompensācijas izmaksu pieņemšanas Puses rīkojas 8.8.4.2. punktā minētajā kārtībā, izņemot, ja Puses vienojušās par rīcību 8.8.4.1.punktā minētajā kārtībā vai arī vienojušās par citu rīcību:
        1. Finansētājs un ALTUM noslēdz cesijas līgumu par visu Finansētāja prasījuma tiesību cesiju. ALTUM 5 (piecu) darba dienu laikā no cesijas līguma noslēgšanas dienas par prasījuma tiesību nodošanu izmaksā Finansētājam Kompensāciju, un Puses vienojas par pilnvarojumu un pārstāvības tiesībām piedziņas procesā pret Komersantu, vai
        2. Finansētājs un ALTUM noslēdz cesijas līgumu par daļēju (atbilstoši Garantijas apmēram) Finansētāja galvenā prasījuma tiesību cesiju. ALTUM 5 (piecu) darba dienu laikā no cesijas līguma noslēgšanas dienas par prasījuma tiesību nodošanu izmaksā Finansētājam Kompensāciju.
     5. Ja Finansētājs Kompensācijas pieprasījumu iesniedz pirms Nodrošinājuma realizācijas vai Nodrošinājuma realizācijas laikā un ALTUM pieņem lēmumu par Kompensācijas izmaksu, un Puses ir vienojušās par rīcību 8.8.4.1.vai 8.8.4.2. punkta noteiktajā kārtībā, vai arī vienojušās par citu rīcību, Puse, kas nodrošina parādu piedziņu, ievērojot 8.8.1. punktā noteikto, rakstiskā veidā saskaņo ar otru Pusi, šādas darbības:
        1. grozījumu parakstīšana saistībā ar noslēgtajiem Finanšu pakalpojuma līgumiem;
        2. saistību nodrošinājumā esošās mantas (kustamas un/vai nekustamas) vai līzinga priekšmeta realizācijas kārtība un pārdošanas cena;
        3. tiesiskās aizsardzības procesa plāna saskaņošana maksātnespējas procesa ietvaros;
        4. ja tiek plānots pieņemt lēmumu par galvinieka vai Komersanta, vai ķīlas devēja pilnu vai daļēju atbrīvošanu no saistībām;
        5. jebkuras cita darbības, kas var ietekmēt atgūto līdzekļu apmērā samazināšanos.
  7. Finansētājs veic piedziņu par visu Finanšu pakalpojuma, kuram iestājies Garantijas gadījums, parāda summu, ievērojot Līguma 8.8. punktā noteikto, neņemot vērā saņemto Kompensācijas izmaksu, izņemot 8.8.4.1. punktā noteikto gadījumu, ja Puses ir vienojušās, ka piedziņu veic ALTUM.
  8. Jebkuras atgūtās naudas summas un piedziņas procesā atgūtie līdzekļi, kurus Finansētājs saņem pēc Kompensācijas izmaksas, tiek dalīti starp ALTUM un Finansētāju proporcionāli Garantijas apmēram. Finansētājs ALTUM pienākošos naudas līdzekļu summu ieskaita ALTUM kontā. Par šo atgriezto summu tiek samazināta Finansētājam faktiski izmaksātā Kompensācijas summa un pārrēķināta Ierobežotā garantijas summa.
  9. Līguma 8.10. punktā minētās naudas summas Finansētājs pārskaita ALTUM kontā ne vēlāk kā 30 (trīsdesmit) kalendāro dienu laikā pēc attiecīgo naudas līdzekļu saņemšanas.
  10. Kompensācijas apjoms ir aprēķināms saskaņā ar šādu formulu:

KA=(NP-AL) x G ≤ GS=G x N,

kur „KA” - ALTUM izmaksājamais Kompensācijas apjoms;

NP– neatmaksātā Finansējuma pamatsumma uz Garantijas gadījuma brīdi;

AL – visu piedziņas procesā atgūto līdzekļu kopsumma uz Kompensācijas pieprasījuma brīdi;

G – Garantijas apmērs;

GS – Finanšu pakalpojuma garantētā summa, kas ir maksimālais ALTUM atbildības apmērs naudas izteiksmē par konkrēta Finanšu pakalpojuma Garantijas gadījumu;

N - finansējuma summa, kas ir izmaksāta līdz Finanšu pakalpojuma izmaksas perioda beigām, vai finansējuma summa, kas ir iekļauta Aizdevumu portfelī.

* 1. Parāda atgūšanas sadalei piemēro šādu formulu:

AS=(AL-(NP-Alk-KA/GA)) x GG ≤ KA ≥0,

kur AS apzīmē piedziņas procesā atgūto līdzekļu ALTUM daļa;

AL – visu pēc Kompensācijas izmaksas brīža piedziņas procesā atgūto līdzekļu kopsumma uz piedziņas procesā atgūto līdzekļu dalīšanas brīdi;

NP – neatmaksātā finansējuma pamatsumma uz Garantijas gadījuma brīdi;

ALk – visu piedziņas procesā atgūto līdzekļu kopsumma uz Kompensācijas pieprasījuma brīdi;

KA – ALTUM izmaksātās Kompensācijas apmērs;

GA – Garantijas apmērs procentos.

* 1. Finansētājam nekavējoties, bet ne vēlāk kā 7 (septiņu) kalendāro dienu laikā pēc fakta konstatēšanas, ir pienākums ALTUM kontā atmaksāt:
     1. summu, kas pārsniedz Ierobežoto garantijas summu;
     2. Līgumam neatbilstoša Finanšu pakalpojuma rezultātā iegūtās Kompensācijas;
     3. jebkādas citas ALTUM saskaņā ar Līgumu izmaksājamās summas, kuru maksājuma termiņi Līgumā nav noteikti.
  2. Ja piedziņas procesā tiek konstatēta piedziņas neiespējamība, vai piedziņas procesa turpināšana ir nelietderīga, Puse 5 (piecu) darba dienu laikā no fakta konstatēšanas dienas elektroniski informē par to otru Pusi, pievienojot piedziņas neiespējamību vai nelietderību apliecinošus dokumentu un/vai aprēķinu elektroniskas kopijas un šādā gadījumā attiecīgā Puse ir tiesīga neturpināt piedziņas darbības līdz brīdim, kad Puses ir parakstījušas Līguma 8.16.punktā minēto dokumentu vai Puse, kura nosūtījusi šajā punktā minēto vēstuli, ir saņēmusi otras Puses noraidošu atbildi par piedziņas procesa pabeigšanu.
  3. Pēc piedziņas procesa pabeigšanas (tai skaitā, pēc piedziņas neiespējamības konstatēšanas) starp Finansētāju un ALTUM tiek parakstīts dokuments, kas apliecina savstarpēju saistību izpildi Garantijas ietvaros.

1. **Pārskatu iesniegšana**
   1. Finansētājs sniedz pilnvarojumu Latvijas Bankas Kredītu reģistra vietnē, dodot Latvijas Bankai tiesības nosūtīt ALTUM pārskatu par Finansējumu pamatsummas atlikumiem pēc katra kalendārā mēneša beigām 14 (četrpadsmit) darba dienu laikā, kas noformēts atbilstoši Līgumam pievienotajai veidlapai Pielikumam Nr.6 „Finansētāja pārskata paraugs un apraksts” par Finanšu pakalpojuma līgumiem, kuriem izsniegta Garantija. Finansētājs neuzņemas atbildību par Latvijas Bankas pārskatu sniegšanas savlaicīgumu.
   2. Ja ALTUM nesaņem pārskatu Līguma 9.1.punktā noteiktajā kārtībā, ALTUM Līguma darbības laikā ir tiesības pieprasīt un Finansētājam ir pienākums ALTUM noteiktajā termiņā, kas nevar būt īsāks kā 10 (desmit) darba dienas, elektroniski nosūtīt ALTUM pārskatu par Finansējumu pamatsummas atlikumiem uz iepriekšējā kalendārā mēneša beigām, kā arī sniegt citu ALTUM pieprasīto informāciju atbilstoši Līgumam pievienotajai un Pušu saskaņotajai pārskata formai (Pielikums Nr.6).
   3. Līguma darbības laikā pēc katra kalendārā mēneša beigām 14 (četrpadsmit) darba dienu laikā Finansētājs elektroniski nosūta ALTUM pārskatu par Aizdevuma portfeli atbilstoši Līgumam pievienotajai veidlapai – Ikmēneša pārskats (Pielikums Nr.4).
   4. Nepieciešamības gadījumā ALTUM var elektroniski lūgt Finansētāju saprātīgā termiņā iesniegt precizētu 9.2.vai 9.3.punktā minēto pārskatu vai lūgt par to sniegt skaidrojumu un pieprasīt papildus informāciju.
   5. Ja Finansētājs neievēro Līguma 9.1.punktā noteikto pilnvarojuma izsniegšanas saistību Latvijas Bankai, vai Finansētājs neievēro Līguma 9.2. vai 9.3.punktā minēto pienākumu iesniegt pārskatu, ALTUM var nosūtīt Finansētājam rakstisku brīdinājumu uz Līgumā norādīto Finansētāja e-pasta adresi. Ja ALTUM Finansētājam ir nosūtījusi vismaz 2 (divus) brīdinājumus, katru ar vismaz 30 (trīsdesmit) kalendāro dienu intervālu, ALTUM ir tiesības piemērot Līguma 13.3.punkta noteikumus.
2. **Sadarbība valsts atbalsta apvienošanā**
   1. Ievērojot Komisijas regulas Nr. 2023/2831 5.panta 1. un 2. .punktā minētos nosacījumus, valsts atbalstu Garantijas formā drīkst apvienot ar citu *de minimis* atbalstu līdz Komisijas regulas Nr. 2023/2831 3.panta 2.punktā noteiktajam robežlielumam, kā arī drīkst apvienot ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs apvienošanas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā (turpmāk – atbalsta apvienošana). Ja plānota valsts atbalsta apvienošana, tiek piemērots stingrākais valsts atbalsta regulējums.
   2. Atbalsta apvienošana ir gadījums, kad Finansētājs sniedz Finanšu pakalpojumu Komersantam izmaksu finansēšanai, par kurām Komersants ir saņēmis, saņems vai plāno saņemt citu valsts atbalstu granta, finanšu instrumenta (aizdevuma, garantijas, aizdevuma ar kapitāla atlaidi, riska kapitāla finansējuma u.c.) vai jebkura cita valsts atbalsta veidā. Komersantiem tipiskākie atbalsta sniedzēji ir Lauku atbalsta dienests, Latvijas Investīciju un attīstības aģentūra, Centrālā finanšu un līgumu aģentūra, Kompetenču centri, Biznesa inkubatori.
   3. Finansētāja pienākums ir pārliecināties, ka saskaņā ar Komersanta sniegtajiem apliecinājumiem tiek ievēroti atbalsta apvienošanas ierobežojumi, pretējā gadījumā Komersantam Finanšu pakalpojums var kļūt dubults valsts atbalsts un Komersantam pienākums ir atmaksāt atbalstu.
   4. ALTUM nepieciešamības gadījumā sniedz konsultācijas Finansētājam par atbalsta apvienošanas gadījumiem šādā kārtībā:
      1. Finansētāja pārstāvis iesniedz elektroniski ALTUM šādu informāciju:
         1. Komersants (nosaukums, reģ.nr., kontaktpersonas kontakti);
         2. plānotās izmaksas, kuru finansēšanai Komersants vēlas saņemt finanšu pakalpojumu, ja iespējams;
         3. informāciju par projektu, ar kuru Komersants vēlas apvienot finanšu pakalpojumu (atbalsta sniedzējs, projekta nosaukums, lēmums par projekta apstiprināšanu, ja iespējams;
         4. projekta īstenošanas stadija (saņemts finansējums; tiek īstenots; iesniegts vērtēšanai);
         5. attiecināmās izmaksas (euro), publiskais finansējums (euro).
      2. ALTUM izskata Finansētāja sniegto informāciju un sniedz atbildi par atbalsta apvienošanas iespējām 2 (divu) darba dienu laikā. Ja nepieciešams precizēt informāciju vai sazināties ar Komersantu, ALTUM atbildes sniegšanas termiņu var pagarināt līdz 5 (piecām) darba dienām, par to informējot Finansētāju.
3. **Subsīdijas ekvivalenta aprēķināšana un valsts atbalsta sniegšana**
   1. Garantija tiek sniegta kā *de minimis* valsts atbalsts Regulas Nr. 2023/2831 izpratnē. *De minimis* atbalsta apmērs nedrīkst pārsniegt Komisijas regulas Nr. 2023/2831 3.panta 2.punktā noteikto summu vienam vienotajam uzņēmumam, t.i. 300 000 euro pēdējo trīs gadu periodā, skaitot no *de minimis* atbalsta piešķiršanas dienas, atbilstoši normatīvajiem aktiem par *de minimis* atbalsta uzskaites un piešķiršanas kārtību.
   2. Finansētāja pienākumi valsts atbalsta sniegšanā ir noteikti MK noteikumos Nr.715 (Finansētāja lietotāja lomas – atbalsta sniedzējs – datu ievadītājs; atbalsta sniedzējs – datu apstiprinātājs).
   3. Izvērtējot iespēju Finanšu pakalpojumu sniegt ar Garantiju atbilstoši Līgumam, Finansētājs *De minimis* atbalsta uzskaites sistēmā pārliecinās vai Komersantam (viena vienota uzņēmuma līmenī) ir pietiekams *de minimis* atlikums jauna atbalsta piešķiršanai. Ja *de minimis* atlikums *De minimis* atbalsta uzskaites sistēmā ir nulle, jaunu atbalstu nevienā darījuma posmā piešķirt nedrīkst.
   4. Ja Komersantam pieejamais *de minimis* atbalsts tuvojas 300 000 euro slieksnim vai pārsniedz to, Finansētāja pārstāvis lūdz ALTUM konsultāciju. ALTUM ne ilgāk kā 2 (divu) dienu laikā sniedz viedokli.
   5. Par katru izsniegto Finanšu pakalpojumu, kam piešķirta Garantija, Finansētājs aprēķina Komersantam subsīdijas ekvivalentu pēc šādas formulas:
      1. Subsīdijas ekvivalents=300 000×(𝑄/2 250 000 𝑒𝑢𝑟𝑜)×(𝑃/60 mēneši), ja finanšu pakalpojuma termiņš ir 5 gadi vai
      2. Subsīdijas ekvivalents=300 000×(𝑄/1 125 000 𝑒𝑢𝑟𝑜)×(𝑃/120 mēneši), ja finanšu pakalpojuma termiņš ir lielāks par 5 gadiem, bet nepārsniedz 10 gadus, kur:

Q – garantētā summa; P – garantijas ilgums mēnešos. Vienkāršojot, atbalsta summas formula =QxP/450.

* 1. Finansētājs ne vēlāk kā nākamajā darba dienā pēc Finanšu pakalpojuma līguma ar Komersantu parakstīšanas ievada *De minimis* atbalsta sistēmā informāciju par Komersantam sniegto valsts atbalstu.
  2. Visu ar Finanšu pakalpojuma līguma saistīto dokumentāciju, Finansētājs glabā vismaz 10 (desmit) gadus no pēdējās atbalsta piešķiršanas dienas, kas ir pēdējais finansējuma izmaksas datums saskaņā ar Finanšu pakalpojuma līgumu.
  3. Ja normatīvajos aktos noteiktajā kārtībā tiek konstatēts, ka Komersants Finansētājam sniedzis apzināti nepatiesas ziņas un maldinājis Finansētāju, aizpildot *de minimis* veidlapu, Garantija nezaudē spēku, bet Komersanta saņemtais valsts atbalsts ir kvalificējams kā nelikumīgi saņemts, un Finansētājs veic valsts atbalsta atgūšanu no Komersanta normatīvajos aktos noteiktajā kārtībā. Atgūto summu Finansētājs pārskaita ALTUM.

1. **Konfidenciāla informācija**

12.1. Līgumu un Pušu Līguma ietvaros sniegto informāciju Puses uzskata par konfidenciālu, izņemot tādu informāciju, kura ir publiski pieejama saskaņā ar Latvijas Republikas normatīvajiem aktiem vai kuru kāda no Pusēm publicējusi, nepārkāpjot Līgumu, jebkuru Pušu starpā papildus noslēgto vienošanos, kas attiecināma uz Līguma izpildi, vai normatīvos aktus, un tādējādi darījusi pieejamu trešajām pusēm. ALTUM ir informēta par Kredītiestāžu likumā Finansētajam noteikto klienta Finanšu pakalpojuma noslēpumu un apņemas ievērot normatīvajos aktos noteikto konfidencialitāti saistībā uz tajā norādītajām ziņām.

12.2. Pusēm nav tiesību bez iepriekšējas otras Puses rakstiskas piekrišanas sniegt Līguma darbības laikā no otras Puses iegūtu konfidenciālu informāciju jebkurai trešajai personai, izņemot Līguma 12.3. punktā un normatīvajos aktos tieši noteiktos gadījumus.

12.3. ALTUM ir tiesības Finansētāja sniegto informāciju bez iepriekšējas Finansētāja piekrišanas saņemšanas nodot ALTUM uzraugošajām institūcijām (piemēram, Ekonomikas ministrija, Finanšu ministrija kā Vadošā iestāde un Revīzijas iestāde, Valsts Kase, Eiropas Komisija) normatīvajos aktos, līgumos, kas ALTUM nosaka finansējuma piešķiršanas noteikumus garantiju programmu īstenošanai, un citos saistošajos dokumentos noteiktajos gadījumos. Šādos gadījumos ALTUM nodrošina tiesisko pamatu informācijas nodošanai. Finansētājam ir tiesības Līgumu izsniegt Finansētāju uzraugošajām institūcijām.

12.4. Ja informācija, kuru Finansētājs ir sniedzis ALTUM Līguma ietvaros, satur personas datus vai komercnoslēpumu, tad Finansētājs ir atbildīgs, ka šāda informācijas sniegšana atbilst Līguma un piemērojamo normatīvo aktu prasībām, kā arī atbild par tādiem tiešajiem zaudējumiem, kas rodas trešajām personām, ja Finansētāja vainas dēļ šī informācija tiek nelikumīgi izpausta. ALTUM ir atbildīga par tādiem tiešajiem zaudējumiem, kas radušies konfidenciālas informācijas, ko saņem no Finansētāja, izpaušanas dēļ ārpus normatīvo aktu un Līguma regulējuma, kā arī ārpus ALTUM pienākuma sniegt informāciju ALTUM uzraugošajām institūcijām un likumā norādītajām iestādēm, kurām šāda informācija ir sniedzama.

12.5. Puses apņemas nodrošināt normatīvajiem aktiem atbilstošu personas datu apstrādes kārtību un tiesisko pamatu, lai tās varētu lietot Līgumā minēto informāciju un veikt datu apstrādi par Komersantu, kā arī Puses apņemas nodrošināt personu datu apstrādi atbilstoši normatīvajos aktos noteiktajai kārtībai.

12.6. Puses kā atsevišķi pārziņi apliecina, ka visi trešo personu prasījumi, kas var rasties Līguma darbības laikā par personas datu apstrādes pārkāpumiem, ir tās Puses atbildība, kuras atbildības jomā un rīcības rezultātā prasījumi ir radušies vai var rasties.

1. **Līguma darbība un izbeigšana**
   1. Līgums stājas spēkā ar tā parakstīšanas dienu un tiek noslēgts uz laiku līdz Puses ir izpildījušas Līgumā noteiktās saistības.
   2. Finansētājs ir tiesīgs vienpusēji izbeigt Līguma darbību, nosūtot ALTUM rakstisku paziņojumu ar drošu elektronisko parakstu 2 (divus) mēnešus pirms Līguma darbības termiņa izbeigšanas dienas uz Līgumā norādīto ALTUM e-pasta adresi. Līguma darbība tiek izbeigta Pusēm rakstiski vienojoties, un atrunājot spēkā esošo Garantiju turpmākās darbības nosacījumus.
   3. ALTUM ir tiesības nekavējoties vienpusēji izbeigt Līguma darbību. ALTUM par Līguma izbeigšanu informē Finansētāju 5 (piecas) darba dienas pirms Līguma izbeigšanas, nosūtot Finansētājam vēstuli ar drošu elektronisko parakstu uz Līgumā norādīto Finansētāja e-pasta adresi un Finansētājs ar šo brīdi pārtrauc Finanšu pakalpojumu iekļaušanu Aizdevumu portfelī. Ar Līguma izbeigšanu tā darbība tomēr turpina attiekties un paliek spēkā attiecībā uz jau izsniegtajām Garantijām Līguma ietvaros un šīs Pušu attiecības turpina regulēt Līguma noteikumi līdz brīdim, kad iestājas pēdējais Finanšu pakalpojuma, par kuru sniegta Garantija, termiņš.
2. **Dokumentu uzglabāšana**
   1. Finansētājs, ALTUM un Komersants, kas saņēmis Garantiju, nodrošina dokumentācijas uzglabāšanu, ievērojot Komisijas regulas Nr. 2023/2831 6. panta 4. punktā minētos nosacījumus un nodrošinot informācijas pieejamību vismaz 10 (desmit) gadus no pēdējā finansējuma izmaksas datuma saskaņā ar konkrēto Finanšu pakalpojuma līgumu. Finansētājs nodrošina šī nosacījuma iekļaušanu Finanšu pakalpojuma līgumā ar Komersantu.
3. **Nobeiguma noteikumi**
   1. Pusēm nav tiesību nodot savas, no Līguma izrietošās saistības trešajām personām bez otras Puses iepriekšējas rakstiskas piekrišanas, izņemot gadījumā, ja notiek Finansētāja pāreja vai reorganizācija Finansētāja uzņēmuma grupas ietvaros. Ja Finansētāja uzņēmuma pāreja vai reorganizācija notiek ārpus Finansētāja uzņēmuma grupas, Finansētājs rakstiski informē par to ALTUM vismaz 3 (trīs) mēnešus iepriekš.
   2. Puses apliecina, ka tās uzskatāmas par patstāvīgiem pārziņiem attiecībā uz Līguma ietvaros apstrādājamajiem personu datiem un saistībā ar personu datu apstrādi apņemas veikt visus nepieciešamos tehniskos un organizatoriskos pasākumus, lai tā atbilstu spēkā esošo normatīvo aktu prasībām.
   3. Puses sadarbojas nolūkā nodrošināt datu subjektu tiesību īstenošanu, tai skaitā, informē viena otru, ja kāda no Pusēm ir saņēmusi datu subjekta pieprasījumu, kas acīmredzami skar otras Puses nodrošināto personas datu apstrādi un/vai, ja datu subjekta tiesību īstenošanas rezultātā otra pārziņa veiktā personas datu apstrāde tiek ietekmēta sadarbības ietvaros.
   4. Puses vienojas, ka atbilstoši tiesību aktos norādītajām prasībām tās nodrošinās datu subjektu informēšanu par viņa personas datu apstrādi, kas tiek veikta šī Līguma ietvaros, kā arī Puse, kura nodod otrai Pusei personu datus apstrādei, atbild par to, ka šie dati tiek iegūti, apstrādāti un nodoti likumīgā kārtā un atbild par tiesisko pamatu šādai personas datu nodošanai, bet Puse, kura saņem no otras Puses personu datus apstrādei, atbild par to, ka šie dati tiek apstrādāti un glabāti likumīgā kārtā un atbild par tiesisko pamatu šādai personas datu saņemšanai.
   5. Puses apņemas nenodot tālāk trešajām personām no otras Puses iegūtos personu datus, izņemot gadījumus, kad Līgumā ir noteikts citādāk vai normatīvie akti paredz šādu datu nodošanu.
   6. Puses apņemas pēc otras Puses pieprasījuma iznīcināt no otras Puses iegūtos personu datus, ja izbeidzas nepieciešamība tos apstrādāt Līguma izpildes nodrošināšanai un nepastāv cits tiesisks pamats to apstrādei.
   7. Visi trešo personu prasījumi, kas var rasties Līguma darbības laikā par personas datu apstrādes pārkāpumiem, ir tās Puses atbildība, kuras atbildības jomā un rīcības rezultātā prasījumi ir radušies/var rasties.
   8. Puses vienojas, ka visas Līguma ietvaros izsniegtās Garantijas un no tām izrietošās Pušu tiesības un pienākumi tiek apspriesti pēc Līguma nosacījumiem un spēkā esošajiem normatīvajiem aktiem.
   9. ALTUM ir tiesības vienpusēji mainīt Līguma pielikumu veidlapas (izņemot, Speciālos noteikumus, Piedāvājumu un Pielikumu Nr.4 – Ikmēneša pārskats). Par izmaiņām ALTUM informē Finansētāju, nosūtot Finansētājam elektronisku paziņojumu uz Līgumā norādīto Finansētāja e-pasta adresi. Vienpusēji izmainīti Līguma pielikumi nevar būt pretrunā Līguma noteikumiem un/vai uzlikt vairāk pienākumu Finansētājam, kā paredzēts Līgumā, ja vien šādas izmaiņas nav saistītas ar normatīvo aktu prasībām.
   10. Informācija un dokumenti Līguma izpildes sakarā Pušu starpā tiek nosūtīti elektroniski, izmantojot ALTUM Klientu portālu mans.altum.lv, turpmāk tekstā – Sistēma, saskaņā ar Sistēmas pakalpojuma noteikumiem, kas pieejami ALTUM interneta mājas lapā www.altum.lv.
   11. Iesniedzot dokumentus, izmantojot Sistēmu, jāievēro šādi nosacījumi:
       1. katru dokumentu, kurš ir uz vairākām lapām, jāsaglabā vienā .PDF failā, un šajā failā drīkst būt tikai viens dokuments;
       2. iesniedzamo failu formāti ir norādīti Sistēmas pakalpojuma noteikumos;
       3. dokumentam ir jābūt ieskenētam ar 200 vai 300 DPI izšķirtspēju, melnbaltam (BLACK & WHITE) un saspiestam ar CCITT 4 metodi.
   12. Parakstot Līgumu, Puses vienojas, ka dokumenti, kas nosūtīti, ievērojot Līgumā noteikto kārtību uzskatāmi par autentiskiem un Puses atzīst tos par sev saistošiem. Izvairoties no pārpratumiem, Puses vienojas, ka Finansētājs nosaka to personu loku, fiziskas personas, kuras Finansētāja vārdā, izmantojot Sistēmu, ir tiesīgas Līguma ietvaros iesniegt dokumentus ALTUM un Finansētājs atzīst, ka jebkuri dokumenti, kas iesniegti, izmantojot sistēmu, Finansētājam ir saistoši un derīgi bez droša elektroniskā paraksta.
   13. Lai sekmētu Līgumā paredzēto pienākumu izpildi:
       1. katra puse izvirza savu par Līgumu izpildes kontroli atbildīgo kontaktpersonu, turpmāk tekstā – Kontaktpersona. Kontaktpersonas vārdu, uzvārdu, kontakttālruni un e-pasta adresi Puses viena otrai nosūta elektroniski uz šajā punktā norādītajām e-pasta adresēm;
       2. Finansētājs izvirza atbildīgo personu par Sistēmas lietošanu, turpmāk tekstā – Sistēmas administrators. Finansētājs Sistēmas administratora vārdu, uzvārdu, personas kodu, kontakttālruni un e-pasta adresi nosūta elektroniski, dokumentu parakstot ar drošu elektronisko parakstu, uz šajā punktā norādīto ALTUM e-pasta adresi;
       3. Puses var mainīt Kontaktpersonu un Sistēmas administratoru, par to elektroniski informējot otru Pusi (Finansētājam, informējot par Sistēmas administratora maiņu, dokuments jāparaksta ar drošu elektronisko parakstu) un nosūtot e-pastu:
          1. ALTUM uz e-pasta adresi – portfelgarantija@altum.lv;
          2. Finansētājam uz e-pasta adresi - \_\_\_\_\_\_\_\_\_\_\_\_\_\_\_\_\_\_\_\_\_\_
   14. Finansētājs, parakstot Līgumu, apliecina, ka jebkādi Finansētāja sagatavotie dokumenti un informācija, ko Finansētājs iesniedz ALTUM, ir patiesi un pilnīgi.
   15. Finansētāja likvidācijas vai maksātnespējas gadījumā, Finansētājs nodod ALTUM prasījuma tiesības veikt parāda piedziņu no tiem Komersantiem, par kuru saistībām ALTUM ir izmaksājis kompensāciju, neatkarīgi no Komersanta saistību atlikuma. ALTUM turpina veikt parāda piedziņu gan savā, gan Finansētāja vārdā, atgūtos līdzekļus pārskaitot Finansētājam proporcionāli Garantijas apmēram.
   16. Visas domstarpības, nesaskaņas, kas izriet no/vai saistībā ar Līgumu, Puses risina savstarpēju pārrunu ceļā. Gadījumā, ja savstarpēju pārrunu ceļā domstarpības netiek atrisinātas, strīds tiek nodots izskatīšanai Latvijas Republikas normatīvajos aktos noteiktās piekritības vispārējās jurisdikcijas tiesā.
   17. Līguma parakstīšanas brīdi tam pievienoti šādi pielikumi:
       1. Pielikums Nr.1 - Speciālie noteikumi;
       2. Pielikums Nr.2 - Aizliegtās nozares un darbības;
       3. Pielikums Nr.3 - Piedāvājums;
       4. Pielikums Nr.4 - Ikmēneša pārskats;
       5. Pielikums Nr.5 - Kompensācijas izmaksas pieteikuma paraugs;
       6. Pielikums Nr.6 - Finansētāja pārskata paraugs un apraksts.
   18. Līgumam var tikt pievienoti arī citi pielikumi. Pēc Līguma noslēgšanas pievienotie pielikumi tiek numurēti hronoloģiskā secībā pēc to noslēgšanas datuma.
   19. Visas izmaiņas Līguma noteikumos ir noformējamas rakstiski un stājas spēkā pēc to abpusējas parakstīšanas.
   20. Puses Līgumu paraksta ar drošu elektronisko parakstu, kurš satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Pusēm ir pieejams abpusēji parakstīts Līgums elektroniskā formātā.

**ALTUM rekvizīti: Finansētāja rekvizīti:**

ALTUM adrese: Doma laukums 4, Finansētāja adrese: \_\_\_\_\_\_\_\_\_

Rīga, LV-1050 Rīga, LV-\_\_\_\_\_\_\_\_

Tālruņa numurs: 67774010 Tālruņa numurs: \_\_\_\_\_\_\_\_\_\_\_\_\_\_

e-pasts: [portfelgarantija@altum.lv](mailto:portfelgarantija@altum.lv) e-pasts: \_\_\_\_\_\_\_\_\_\_\_\_\_\_\_\_\_\_\_\_\_

**ALTUM: Finansētājs:**

Valdes loceklis Valdes priekšsēdētājs

Jēkabs Krieviņš \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU